გლიობლასტომა

გლიობლასტომა, ასევე ცნობილი, როგორც მულტიფორმული გლიობლასტომა (GBM) — თავის ტვინის კიბოს ყველაზე აგრესიული სახეობა. დასაწყისში გლიობლასტომის ნიშნები და სიმპტომები არასპეციფიკურია. შეიძლება იწვევდეს თავის ტკივილს, განწყობის ცვლილებას, გულისრევას, გულყრასა და ინსულტის მსგავს სიმპტომებს. კლინიკური ნიშნები ხშირად სწრაფად უარესდება და შეიძლება გონების დაკარგვაშიც კი გადაიზარდოს.

გლიობლასტომის შემთხვევების უმეტესობის გამომწვევი მიზეზი უცნობია. იშვიათი რისკ-ფაქტორებია გენეტიკური დარღვევები, როგორებიცაა ნეიროფიბრომატოზი და ლი-ფრაუმენის სინდრომი, და წარსულში ჩატარებული სხივური თერაპია. გლიობლასტომები ტვინის სიმსივნეთა 15%-ს შეადგენს. შეიძლება განვითარდეს როგორც ტვინის ნორმალური უჯრედებიდან, ასევე არსებული დაბალი ხარისხის ასტროციტომიდან. დიაგნოზი, როგორც წესი, ისმება კომპიუტერული ტომოგრაფიის, მაგნიტურ-რეზონანსული ტომოგრაფიის და ქსოვილის ბიოფსიის კომბინაციით.

კიბოს პრევენციის ცნობილი მეთოდი არ არსებობს. მკურნალობა, როგორც წესი, ქირურგიულ ჩარევას საჭიროებს, რის შემდეგაც გამოიყენება ქიმიოთერაპია და სხივური თერაპია. მედიკამენტი ტემოზოლომიდი ხშირად გამოიყენება ქიმიოთერაპიაში. შეშუპებისა და სიმპტომების შესამსუბუქებლად შეიძლება გამოყენებულ იქნას სტეროიდების მაღალი დოზები. ქირურგიული ჩარევა ახანგრძლივებს სიცოცხლეს.

მკურნალობის მიუხედავად, კიბო, როგორც წესი, რეციდივს განიცდის. დიაგნოზის დასმის შემდეგ გადარჩენის ტიპური ხანგრძლივობა 12-დან 15 თვემდეა, ხუთ წელზე მეტხანს 3-დან 7%-მდე ადამიანი ცოცხლობს. მკურნალობის გარეშე სიცოცხლის ხანგრძლივობა, როგორც წესი, სამი თვეა. ეს არის ყველაზე გავრცელებული კიბო, რომელიც იწყება ტვინში და მეორე ყველაზე გავრცელებული ტვინის სიმსივნე მენინგიომის შემდეგ. ყოველწლიურად დაავადება დაახლოებით 100 000 ადამიანიდან 3-ს უვითარდება. ის ყველაზე ხშირად დაახლოებით 64 წლის ასაკში იწყება და უფრო ხშირად მამაკაცებში გვხვდება, ვიდრე ქალებში. იმუნოთერაპია, როგორც კიბოს მკურნალობის მეთოდი, შესწავლილია.

სქოლიო

Category:Translated from MDWiki
კატეგორია:ნერვული სისტემის დაავადებები